Informasjon til privatister 

HAR DU TENKT Å AVLEGGE EKSAMEN I JUSS SOM PRIVATIST?

De som har generell studiekompetanse eller er vurdert til å ha realkompetanse kan melde seg opp til eksamen uten å ha studieplass. Dette følger av § 3-10 i Lov om universiteter og høgskoler. Oppmeldingskravene går fram av § 3-6, samt forskrift om opptak for studier ved Universitetet i Tromsø. 

Søknadsfrist for høstsemesteret er 1. juni. For eksamener som må avlegges i vårsemesteret er fristen 1. desember. 
Privatister må benytte seg av skjema for lokalt suppleringsopptak der det krysses av for opptak til enkeltemner. Det må videre framkomme av søknaden hvilke emner det søkes opptak til og at det søkes om privatistadgang. 

Privatistene må før de melder seg opp til eksamen, på samme måte som studentene med studieplass, ha fått godkjent de obligatoriske delene av den aktuelle avdeling. For første avdeling gjelder dette orienteringsmøtet i starten av semesteret, samt muntlig presentasjonen. For andre og tredje avdeling gjelder det kun muntlig presentasjonen mens studentene på fjerdeavdeling i tillegg til den muntlige presentasjonen må ha fått godkjent praksisforberedende undervisning, praksisperiode og praksisrapport. Se reglement for obligatorisk utplassering i praksis. Siden praksisperioden avholdes om høsten, må privatister som ønsker å ta eksamen på fjerdeavdeling finne seg praksisplass innen fredag 29. august. Privatisten må også ta kontakt med fakultetet innen denne dato for godkjenning av praksisplassen. 
